Reineier Per Kitti får sine drifts- og familiekonflikter brettet ut for hele landets befolkning i beste sendetid på NRK.Kitti er med i serien mot sin vilje. Han opplevde filmen dypt krenkende og vil ikke se serien. Kittis familie, venner og mange andre reagerer på hvordan Kitti og hans drift blir fremstilt. Mange samer føler seg krenket med han.

Per Kitti er 70 år. Til forskjell fra hovedperson Reiulf Aleksandersen har han drevet med reindrift på Sállir/Kvaløya ved Tromsø hele sitt liv. Han vet at man ikke blir populær av å drive tradisjonell reindrift med dyr på fritt beite i et område med befolkningsvekst og få aktive reindriftsutøvere. Han vet også at det å være same ikke er så populært bestandig.

I oppveksten opplevde Per Kitti hverdagsrasismen blant folk. Som voksen har Kitti måttet tåle mye negativ omtale. I sine eldre år har Kitti blitt hetset i sosiale medier. Dette vet NRK. Det må også Kjæreng ha fått med seg, siden han er fra Tromsø.

Kjæreng sier hans tilnærming først og fremst handler om å etablere tillit. Kjæreng kjente Reiulf Aleksandersen fra før. Kjæreng ønsket i dokumentaren å skildre utfordringene Aleksandersens familie sto overfor som nykommere i reindrifta på Kvaløya. Den største utfordringen var Per Kitti.

Kitti-familien har rettigheter til reinbeitene på Kvaløya gjennom alders tids bruk. Kjæreng kjente ikke Kitti personlig. Han måtte opparbeide seg tillit hos en eldre, samiskspråklig reineier. En mann med like god innsikt i mennesker som rein, og dyktig på å skjerme om seg og sitt.

Kitti traff Kjæreng for første gang i Tromsø tinghus i 2015. Kjæreng filmet rettssaken Kitti førte mot staten. Retten ga tillatelse, mot Kittis uttrykkelige ønske. Kjæreng tok ikke hensyn til at Kitti ikke ønsket filming. Han informerte heller ikke Kitti om formålet. Kitti trodde Kjæreng filmet på oppdrag for domstolen. Det var vel derfor Kitti ga Kjæreng ny tillit. Våren 2016 tok Kjæreng kontakt og sa han ville lage en film om reindrifta på Kvaløya. Kjæreng spurte om han kunne få være med og filme. Kitti forsto på Kjæreng at filmen ville handle om hans dagligliv med rein. Kitti så nytten i dette. Han ønsket at folk utenfor reindrifta skulle forstå hans hverdag. Kjæreng fikk Kittis skriftlige samtykke til medvirkning i en dokumentarfilm om «reindriften på Kvaløya».

Kitti mistet raskt tilliten til Kjæreng. Etter at Kjæreng hadde vært med og filmet fóring av rein et par dager, trakk Kitti seg fra videre opptak. Kitti opplevde ikke Kjæreng som oppriktig interessert i sin drift, og ga tydelig uttrykk for dette. Etter dette hørte ikke Kitti noe mer fra Kjæreng. Han oppfattet filmprosjektet som avsluttet. Underskriften tenkte han ikke mer på. I november 2018 hørte Kitti plutselig fra andre at han medvirket i en film om Reiulf Aleksandersen på svensk TV. Etter den tid har Kitti forgjeves forsøkt å stoppe distribusjonen av dokumentaren og å få slettet opptakene av seg selv. Samtykket fra 2016 er trukket tilbake i en skriftlig erklæring til Kjærengs filmselskap. Kitti har ikke tilgang på internett og var avhengig av informasjonen han fikk fra Kjæreng om filmen. På internett kan man følge dokumentaren siden 2016 og se at den hele tiden har hatt Reiulf Aleksandersen som hovedperson. Den har også hele tiden omhandlet konflikten med Per Kitti samt Kittis rettssak. Ingenting av dette er nevnt i samtykket. For Kitti var dette helt vesentlige opplysninger. Kitti ville ikke frivillig medvirke i en dokumentar om sin motpart i en konflikt om drift og beiterettigheter. Det er også andre ting som skurrer. Ifølge Kjæreng var ikke dokumentaren opprinnelig planlagt som en serie. Kitti har da heller ikke gitt samtykke til noen serie. NRK insisterer på at filmen og TV-serien er to forskjellige ting. Likevel mener NRK samtykket fra 2016 er gyldig i forhold til TV-serien.

Per Kitti har ikke så høye forventninger til at samfunn og lovverk vil beskytte ham mot krenkelsene. Men i likhet med andre reindriftssamer i sin generasjon tenker han at det er en synd mot naturen når mennesker gjør seg til herre over andre. For Kitti er ikke anseelse og ære gitt noen for evig. Heller ikke en filmskaper.